Direktiva Komisije 92/70/EGS

z dne 30. julija 1992

o določitvi podrobnih pravil za popise, ki se opravijo za priznanje varovanih območij v Skupnosti

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 77/93/EGS z dne 21. decembra 1976 o zaščitnih ukrepih proti vnosu za rastline ali rastlinske proizvode škodljivih organizmov v Skupnost in proti njihovemu širjenju po Skupnosti [1], kakor je bila nazadnje spremenjena z Direktivo Komisije 92/10/EGS [2], in zlasti četrtega pododstavka člena 2(1)(h) Direktive,

ker je po določbah Direktive 77/93/EGS mogoče opredeliti "varovana območja", ki so izpostavljena posebni nevarnosti za zdravstveno varstvo rastlin, in jim tako dodeliti posebno varstvo pod pogoji, ki so združljivi z notranjim trgom;

ker poleg tega lahko države članice še posebej zahtevajo priznanje statusa varovanega območja za območje, na katerem škodljivi organizem oziroma škodljivi organizmi iz Direktive, ki so naseljeni v enem ali več delih Skupnosti, niso endemični ali naseljeni, čeprav so tam zanje ugodne razmere za naselitev;

ker mora biti v slednjem primeru priznanje varovanega območja utemeljeno s tem, da rezultati ustreznih popisov ne dajejo nobenih dokazov o nasprotnem;

ker je treba glede na to, da splošno sprejetih pravil o podrobnostih teh popisov ni, take podrobnosti določiti, pri čemer je treba upoštevati znanstvena in statistična načela;

ker je primerno določiti splošne pogoje Skupnosti, vključno v prvi fazi s smernicami za popise škodljivih organizmov iz živalskega sveta, zlasti za insekte in pršice, ki napadajo posevke, običajno rastoče na prostem, in šele pozneje določiti nadaljnje smernice za druge škodljive organizme, ko bodo na voljo tehnične informacije;

ker morajo te pogoje izpolnjevati države članice, ko zaprosijo za priznanje varovanega območja;

ker so ukrepi, predvideni s to direktivo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO DIREKTIVO:

Člen 1

1. Države članice zagotovijo, da so takrat, ko zaprosijo za priznanje varovanega območja, kakor je navedeno v prvi alinei prvega pododstavka člena 2(1)(h) Direktive 77/93/EGS, izpolnjeni pogoji iz odstavka 2.

2. Za uporabo odstavka 1 morajo biti izpolnjeni naslednji pogoji:

(a) oblikovan mora biti uradni program delovanja, katerega cilj je potrditi, da en ali več škodljivih organizmov, navedenih v Direktivi, za katere naj bi bil območju priznan status varovanega območja, na njem ni endemičnih ali ustaljenih;

(b) program iz (a) morajo nadzorovati osebe, ki so pooblaščene ukrepati v imenu "odgovornih uradnih organov" v državi članici, kakor je navedeno v Direktivi.

3. (a) Program iz odstavka 2(a) mora zajemati:

- sistematično raziskavo na podlagi razumevanja biologije zadevnega(-ih) škodljivega(-ih) organizma(-ov) ter kmetijstva in okolja na zadevnem območju z uporabo ustreznih analitskih metod, vključno s pregledom rastnega substrata in posevkov ter po potrebi z laboratorijskim testiranjem,

- stalni režim, ki ob ustreznem času, najmanj pa enkrat na leto, omogoča redne in sistematične popise navzočnosti škodljivega(-ih) organizma(-ov), za katerega(-e) naj bi bilo območje priznano kot varovano območje,

- sistem za vodenje evidence o rezultatih popisov.

(b) Popise iz (a) opravljajo osebe, ki so pooblaščene za delo v imenu odgovornih uradnih organov v državi članici, kakor je navedeno v Direktivi; poleg tega morajo biti te osebe pooblaščene za dostop do vseh relevantnih zemljišč in za jemanje vzorcev rastlin, rastlinskih proizvodov ali rastnega substrata; imeti morajo tudi kvalifikacije, potrebne za pravilno izvedbo popisov.

(c) Metodologija popisov, njihova izvedba in rezultati morajo biti dostopni strokovnjakom iz člena 19(a) Direktive.

(d) O metodologiji in izvedbi popisov je treba uradno obvestiti Komisijo. Komisija te informacije posreduje drugim državam članicam.

4. Pri izvedbi popisov iz odstavka 3(a) države članice za škodljive organizme iz živalskega sveta, razen ogorčic, ki so pomembni za gozdne rastline in rastlinske proizvode ter napadajo posevke, običajno rastoče na prostem, upoštevajo naslednje smernice:

(a) popis se opravi na zadevnem območju;

(b) metodologija popisa mora temeljiti na grafični predstavitvi v prostoru, ki zajema naslednje prvine: vzpostavitev mreže opazovalnih točk po sistematski mreži, ki pokriva celotno zadevno območje; zabeležijo se naslednji parametri vsake točke: številka, dejanska geografska širina in dolžina, topografija in, kjer je to primerno, opis lokacij.

Države članice po potrebi zberejo dodatne informacije; opazovalne točke so lahko označene; izdelajo se lahko zemljevidi za prikaz opazovalnih točk;

(c) za odločanje o primernosti posamezne opazovalne točke se uporabljajo naslednja merila:

- območje okoli točke mora biti dovolj veliko, da omogoča izbor točke,

- na splošno se točka na zgoraj navedenem območju določi tako, da omogoča ustrezne postopke ocenjevanja,

- v posebnih primerih, kjer je to primerno, se lahko izberejo druge točke, npr. na lokacijah, kjer je nevarnost možnega vnosa škodljivega(-h) organizma(-ov) velika;

(d) po potrebi se beležijo tudi meteorološki podatki, zlasti o padavinah in temperaturi, in edafski podatki, po možnosti na opazovalni točki, lahko pa se pridobijo z bližnjih postaj, na katerih se ti podatki redno merijo. Beležijo se tudi ekstremni dogodki (tj. suša, močne padavine ipd.), ki lahko vplivajo na opazovanje;

(e) popis na vsaki opazovalni točki:

- se mora osredotočiti na reprezentativno število enot rastlin ali rastlinskih izdelkov,

- se mora osredotočiti na eno ali več glavnih gostiteljskih rastlin ali rastlinskih proizvodov škodljivega(-ih) organizma(-ov); po potrebi se zajamejo tudi drugi gostitelji,

- mora zajemati:

- vizualne preglede, s katerimi se ugotovi navzočnost simptomov ali znamenj zadevnega(-ih) škodljivega(-ih) organizma(-ov), opravljajo pa se v času, ko bi take simptome ali znamenja pričakovali v največjem razmahu,

- v dvomljivih primerih laboratorijsko testiranje vzorcev;

(f) po potrebi se na opazovalnih točkah uporabljajo pasti, ki privlačijo zadevne organizme; pri izbiri tipa in števila uporabljenih pasti ter metode za lov v pasti se upošteva biologija škodljivega organizma.

5. Uvedejo se lahko tudi vsi drugi ukrepi, primerni za zagotovitev, da so izpolnjeni pogoji iz odstavka 2.

6. Smernice iz odstavka 4 se dopolnijo tudi za škodljive organizme, na katere se navedeni odstavek ne nanaša, čim bodo na voljo ustrezne tehnične informacije.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje v šestih mesecih po pregledu Prilog I do V Direktive 77/93/EGS. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice takoj predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva. Komisija o tem obvesti druge države članice.

Člen 3

Ta direktiva je naslovljena na države članice.

V Bruslju, 30. julija 1992

Za Komisijo

Ray Mac Sharry

Član Komisije

[1] UL L 26, 31.1.1977, str. 20.

[2] UL L 70, 17.3.1992, str. 27.

--------------------------------------------------